b'\n_START_ARTICLE_\nSihator\n_START_SECTION_\nDokazi\n_START_PARAGRAPH_\nRyholt v svoji zadnji razlagi Torinskega seznama kraljev trdi, da je Sihator omenjen v 26. vrstici 7. kolone seznama (po Gardinerju 26. vrstica 6. kolone). Dokazan je na dveh napisih iz sveti\xc5\xa1\xc4\x8da nomarha Hekaiba na Elefantini, na katerih je omenjen kot  "kraljev sin". \xc4\x8castni naziv je povezan z bratom Neferhotepom I. Sihatorja kot brata Neferhotepa I. omenjata tudi skalna napisa na otokih File in Sehel. Po Ryholtu in  Stephenu Quirkeje je  Sihator dokazan tudi na valjastem pe\xc4\x8datniku iz lojevca, razstavljenem v Petriejevem muzeju egip\xc4\x8danske arheologije v Londonu (UC1157), in koraldi neznanega porekla, zdaj v  Brooklynskem muzeju. Znanih je tudi nekaj pe\xc4\x8datnikov, ki omenjajo kraljevega sina Sihatorja, za katere Ryholt meni, da omenjajo nekega drugega Sihatorja. Vivian Davies omenja tudi Sihatorjev kip, izdelan po njegovi smrti, na katerem je samo naziv "kraljev sin".\n_START_SECTION_\nDru\xc5\xbeina\n_START_PARAGRAPH_\nSihatorjeva dru\xc5\xbeina je znana s skalnih napisov na nilskih otokih File in Sehel, ki jih je dal napisati njegov brat  Neferhotep I. Sihatorjev o\xc4\x8de je bil Haankhef, mati pa Kemi. Imel je brata Neferhotepa I. in Sobekhotepa IV. Slednji ga je nasledil na egip\xc4\x8danskem prestolu.\n_START_SECTION_\nGrobnica\n_START_PARAGRAPH_\nEgiptolog in arheolog Josef W. Wegner z Univerze Pensilvanije je vodil izkopavanja grobnice in pokopali\xc5\xa1kega kompleksa  Senusreta III. v Abidosu in nekropole okoli njega. Ne nekropoli je odkril kraljeve grobnice iz drugega vmesnega obdobja Egipta in zgodnjega poznega Srednjega kraljestva. Za dve veliki grobnici, ozna\xc4\x8deni z S9 in S10, velja, da sta pripadali bratoma  Neferhotepu I. in Sobekhotepu IV. Dokazi, zbrani v bli\xc5\xa1njih grobnicah so razkrili, da je bil v S10 pokopan Sobekhotep, ki bi lahko bil samo Sobekhotep IV. Grobnica S9 je zato najverjetneje pripadala Neferhotepu I._NEWLINE_Odkritja so bila klju\xc4\x8dna za lociranje Sihatorjeve grobnice. Faraon je bil pokopan verjetno v nedokon\xc4\x8dani grobnici severovzhodno od S10 in vzhodno od S9. Njen polo\xc5\xbeaj ka\xc5\xbee, da je bil Sihator Neferhotepov izbranec prestolonaslednika, vendar je prezgodaj umrl. Gradnjo grobnice so ob njegovi smrti opustili, masiven sarkofag iz granita pa v kaoti\xc4\x8dnem drugem vmesnem obdobju Egiptu  uporabili za nekoga drugega.'